WHA เผยผู้ถือหน่วยทรัสต์ WHART ไฟเขียวลงทุนสินทรัพย์เพิ่มมูลค่า 4.19 พันลบ.
WHA เผยผู้ถือหน่วยทรัสต์ WHART ไฟเขียวลงทุนสินทรัพย์เพิ่มมูลค่า 4.19 พันลบ.
7 มิ.ย. 2559

นางสาวจรีพร จารุกรสกุล ประธานเจ้าหน้าที่บริหาร และรองประธานกรรมการ บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA  ในฐานะผู้บริหารอสังหาริมทรัพย์ เปิดเผยว่า ที่ประชุมวิสามัญผู้ถือหน่วยทรัสต์ WHART ครั้งที่ 1/2559 มีมติให้กองทรัสต์ WHART ลงทุนในอสังหาริมทรัพย์ที่กองทรัสต์จะเข้าลงทุนในการเพิ่มทุน ครั้งที่ 2 มูลค่าไม่เกิน 4,190 ล้านบาท
ทรัพย์สินที่กองทรัสต์ WHART จะลงทุนเพิ่มเติมในครั้งนี้ ได้แก่ อสังหาริมทรัพย์และสิทธิการเช่าช่วงอสังหาริมทรัพย์ของ WHA มีรายละเอียด ดังนี้ 1.โครงการ WHA Mega Logistics Center ชลหารพิจิตร กม. 5 ตำบลบางปลา อำเภอบางพลี จังหวัดสมุทรปราการ ขนาดพื้นที่เช่าอาคารรวมประมาณ 64,031.00 ตารางเมตร พื้นที่เช่าลานจอดรถประมาณ 2,378.90 ตารางเมตร และพื้นที่เช่าหลังคารวมประมาณ 50,143.60 ตารางเมตร
และ 2.โครงการ WHA Mega Logistics Center ลาดกระบัง แขวงคลองสามประเวศ เขตลาดกระบัง กรุงเทพมหานคร ขนาดพื้นที่เช่าอาคารรวมประมาณ 95,110.00 ตารางเมตร พื้นที่เช่าลานจอดรถประมาณ 1,350.00 ตารางเมตร และพื้นที่เช่าหลังคารวมประมาณ 59,986.30 ตารางเมตร
กองทรัสต์ WHART เป็นกองทรัสต์รูปแบบคลังสินค้า และศูนย์กระจายสินค้า ที่มีขนาดสินทรัพย์ใหญ่ที่สุดในประเทศ โดยมีขนาดสินทรัพย์มากกว่า 9,000 ล้านบาท พร้อมทั้งเป็นสินทรัพย์ที่มีคุณภาพพัฒนาโดย WHA
ปัจจุบัน WHART มีหน่วยทรัสต์เป็นหลักทรัพย์จดทะเบียนจำนวน 661,670,000 หน่วย มูลค่าที่ตราไว้หน่วยละ 9.6281 บาท รวม 6,370.6 ล้านบาท และได้มีการลงทุนในอสังหาริมทรัพย์ และสิทธิการเช่า ในการลงทุนครั้งแรก จำนวนทั้งสิ้น 6 โครงการ ได้แก่ 1.โครงการศูนย์กระจายสินค้า WHA ลาดกระบัง Phase 1 และโครงการศูนย์กระจายสินค้า WHA ลาดกระบัง (Phase 2) 2.โครงการ WHA Mega Logistics Center (ถนนบางนา-ตราด กม. 18)
และ 3โครงการ WHA Mega Logistics Center (ถนนบางนา-ตราด กม. 23) 4.โครงการ WHA Mega Logistics Center (ชลหารพิจิตร กม. 4) 5.โครงการ WHA Mega Logistics Center (วังน้อย 61) และ 6.โครงการ WHA Mega Logistics Center (สระบุรี) และภายหลังการเพิ่มทุนครั้งที่ 2 ในครั้งนี้ คาดว่าจะมีขนาดทรัพย์สินมากกว่า 13,000 ล้านบาท ซึ่งจะทำให้เกิดความน่าสนใจจากทั้งนักลงทุนสถาบันในประเทศและต่างประเทศมากขึ้นอีกด้วย
ในส่วนของ WHA นั้น น.ส.จรีพร กล่าวเพิ่มเติมว่า จากการโรดโชว์สิงคโปร์ที่ผ่านมากระแสตอบรับจากนักลงทุนสถาบัน จำนวนมากกว่า 10 สถาบัน ซึ่งส่วนใหญ่ให้ความสนใจแผนการดำเนินธุรกิจของบริษัทในอนาคต และแผนการเติบโตทางธุรกิจที่จะเติบโตไปในต่างประเทศมากขึ้น
ล่าสุด ดัชนี MSCI Standard index ได้เพิ่มน้ำหลักการลงทุน (Overweight) หุ้น WHA  โดยมีผลตั้งแต่วันที่ 31 พฤษภาคม 2559
                